ธ.กรุงเทพหั่นดอกเบี้ยเงินกู้เอ็มอาร์อาร์ 0.25%
ธนาคารกรุงเทพ นำร่องลดดอกเบี้ยเงินกู้เอ็มอาร์อาร์ 0.25% มีผล 25 เม.ย. นี้ หวังช่วยผู้ประกอบการ พร้อมกระตุ้นเศรษฐกิจ
21 เม.ย. 2559

ธนาคารกรุงเทพ นำร่องลดดอกเบี้ยเงินกู้เอ็มอาร์อาร์ 0.25% มีผล 25 เม.ย. นี้ หวังช่วยผู้ประกอบการ พร้อมกระตุ้นเศรษฐกิจ
นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ จำกัด (มหาชน) เปิดเผยว่า ธนาคารประกาศปรับลดอัตราดอกเบี้ยเงินให้สินเชื่อลูกค้ารายย่อยชั้นดี (เอ็มอาร์อาร์) ลง 0.25% เหลือ 7.625% โดยมีผลตั้งแต่วันที่ 25 เมษายน 2559
ทั้งนี้ นับเป็นความต่อเนื่องในการให้ความช่วยเหลือผู้ประกอบการธุรกิจหลังจากที่ธนาคารได้ปรับลดอัตราดอกเบี้ยเงินให้สินเชื่อลูกค้ารายใหญ่ชั้นดี (เอ็มแอลอาร์) ลง 0.25% เมื่อวันที่ 5 เมษายนที่ผ่านมา ซึ่งการนำร่องปรับลดอัตราดอกเบี้ยเงินให้สินเชื่อเอ็มอาร์อาร์ เพื่อต้องการช่วยเหลือผู้ประกอบการในเรื่องการลดต้นทุนด้านอัตราดอกเบี้ย หนึ่งในปัจจัยสำคัญที่มีส่วนกระตุ้นให้เกิดการขับเคลื่อนทางเศรษฐกิจโดยภาพรวม
"ธนาคารกรุงเทพ มีความมุ่งมั่นที่จะมีส่วนสนับสนุนการขับเคลื่อนเศรษฐกิจไปพร้อมๆ กับนโยบายของภาครัฐ การปรับลดอัตราดอกเบี้ยเงินให้สินเชื่อในครั้งนี้ จึงเป็นการตอบสนองแนวนโยบายเพื่อให้ผู้ประกอบการสามารถดำเนินธุรกิจต่อไปได้อย่างยั่งยืน"นายสุวรรณ กล่าว